b'\n_START_ARTICLE_\nLudvig Holberg\n_START_SECTION_\nZgodnje \xc5\xbeivljenje in \xc5\xa1tudij\n_START_PARAGRAPH_\nHolberg je kot otrok osirotel, zato je do leta 1702 \xc5\xbeivel s sorodniki v Bergnu, dokler mesto ni bilo uni\xc4\x8deno v po\xc5\xbearu - istega leta je bil vpisan na Univerzo v K\xc3\xb8benhavnu. Ker je imel veliko \xc5\xbeeljo po odkrivanju sveta, se je po opravljeni diplomi, leta 1704 odpravil na pot proti Nizozemski, a je v okolici Aachna zbolel in ostal skoraj brez denarja ter se bil zato primoran pe\xc5\xa1 vrniti nazaj na Norve\xc5\xa1ko. Zatem ko je nekaj \xc4\x8dasa deloval kot u\xc4\x8ditelj franco\xc5\xa1\xc4\x8dine, se je leta 1706 zopet odlo\xc4\x8dil odpraviti na pot, tokrat do Londona in Oxforda, kjer je 2 leti \xc5\xa1tudiral, finan\xc4\x8dno pa se je podpiral s pou\xc4\x8devanjem violine in pre\xc4\x8dne flavte. V \xc4\x8dasu njegovega \xc5\xa1tudiranja v Angliji je najverjetneje za\xc4\x8del s pisanjem dela \xe2\x80\x9cIntroduction til de fornemste europ\xc3\xa6iske rigers historie\xe2\x80\x9d oz. \xe2\x80\x9cUvod v zgodovino vodilnih evropskih nacij\xe2\x80\x9d, ki pa ni bil izdan vse do leta 1711, ko je se je \xc5\xbee vrnil nazaj na Dansko. Prav s tem delom je uspel pridobiti kraljevo \xc5\xa1tipendijo, ki mu je omogo\xc4\x8dala, da lahko \xc5\xa1tudira in potuje.\n_START_SECTION_\nPrva dela in finan\xc4\x8dne te\xc5\xbeave\n_START_PARAGRAPH_\nHolberg je zaradi primankanja denarja leta 1714, v glavnem pe\xc5\xa1, obiskal veliko pomembnih evropskih mest. Leta 1716 se je vrnil nazaj na Dansko, kjer je objavil delo na temo naravnega prava in naravnih pravic - \xe2\x80\x9cIntroduction til natur- og folke-rettens kundskab\xe2\x80\x9d oz. \xe2\x80\x9cUvod v naravno in mednarodno pravo\xe2\x80\x9d.  Konec njegovih finan\xc4\x8dnih te\xc5\xbeav je sledil leta 1717, ko je bil imenovan za profesorja metafizike in logike na Univerzi v K\xc3\xb8benhavnu. Leta 1720 je bil povi\xc5\xa1an v \xe2\x80\x9cpredsednika oddelka za latinsko literaturo\xe2\x80\x9d, leta 1730 pa je postal \xc5\xa1e \xe2\x80\x9cpredsednik oddelka za zgodovino\xe2\x80\x9d.\n_START_SECTION_\nZrelo obdobje\n_START_PARAGRAPH_\nHolberg je imel \xc5\xbeilico za poezijo, saj  je pod psevdonimom \xe2\x80\x9cHans Mikkelsen\xe2\x80\x9d,ustvaril povsem novo vejo \xc5\xa1aljive literature. Njegovo epsko, serio komi\xc4\x8dno delo, \xe2\x80\x9cPeder Paars\xe2\x80\x9d (1719), ki je parodija Virgilove \xe2\x80\x9cAeneide\xe2\x80\x9d, je bilo eno najzgodnej\xc5\xa1ih klasik v danski literaturi. Leta 1722 je bil v K\xc3\xb8benhavnu otvorjen prvi teater, ki je deloval samo v danskem jeziku. Holberg je za\xc4\x8del v njem nemudoma ustvarjati, kar pa je po\xc4\x8del z osupljivo hitrostjo. Njegovo neprekinjeno ustvarjanje komedij, mu je prineslo vzdevek \xe2\x80\x9cseverni Moli\xc3\xa8re\xe2\x80\x9d. Holbergove komedije so \xc5\xa1e vedno aktualne in so \xc5\xa1e do danes uprizorjene na danskih ter norve\xc5\xa1kih odrih. Med najbolj\xc5\xa1imi so \xe2\x80\x9cDen politiske kandest\xc3\xb8ber\xe2\x80\x9d (1722; \xe2\x80\x9cPolitikant\xe2\x80\x9d), \xe2\x80\x9cDen v\xc3\xa6gelsindede\xe2\x80\x9d (1723; \xe2\x80\x9cRaztresenec\xe2\x80\x9d), \xe2\x80\x9cJean de France\xe2\x80\x9d (1723), \xe2\x80\x9cJeppe p\xc3\xa5 bjerget\xe2\x80\x9d (1723), \xe2\x80\x9cUlysses von Ithacia\xe2\x80\x9d (1725), \xe2\x80\x9cDen stundesl\xc3\xb8se\xe2\x80\x9d (1731; \xe2\x80\x9cMalenkosten mo\xc5\xa1ki\xe2\x80\x9d) , ter \xe2\x80\x9cErasmus Montanus\xe2\x80\x9d (1731). Prevod ve\xc4\x8dina zgoraj na\xc5\xa1tetih komedij, se najde v delih kot so npr. \xe2\x80\x9cJeppe of the Hill and Other Comedies\xe2\x80\x9d (1990), prevod \xe2\x80\x9cDen v\xc3\xa6gelsindede\xe2\x80\x9d se pojavi v delu \xe2\x80\x9cThree Danish Comedies\xe2\x80\x9d (1999), \xe2\x80\x9cDen stundesl\xc3\xb8se\xe2\x80\x9d pa je preveden v delu \xe2\x80\x9cFour Plays by Holberg\xe2\x80\x9d (1946). Dve zgoraj na\xc5\xa1teti deli pa sta bili prevedeni tudi v sloven\xc5\xa1\xc4\x8dino, in sicer \xe2\x80\x9cJeppe s hriba\xc2\xa0: komedija v petih dejanjih\xe2\x80\x9d (v sloven\xc5\xa1\xc4\x8dino preveden leta 1975, ter 28.novembra leta 1970, uprizorjen v Slovenksem stalnem gledali\xc5\xa1\xc4\x8du Trst, pod re\xc5\xbeijo Maria Ur\xc5\xa1i\xc4\x8da), ter \xe2\x80\x9cPolitikant\xc2\xa0: komedija v petih dejanjih\xe2\x80\x9d (prevedeno leta 1938). V teh igrah ve\xc4\x8dinoma nastopajo standardizirani liki, ki temeljijo ali na Plautusovem, Milesu Gloriosusu (baha\xc5\xa1kemu vojaku) ali pa na Moli\xc3\xa8rovem, roga\xc4\x8dastem Sganarellu,hkrati pa se ohranjajo danske manire, s pridihom norve\xc5\xa1kih zna\xc4\x8dilnosti. Cilj Holbergove satire pa je to, da je hkrati sodobna in univerzalna. Teme, ki so mu je bile najbolj pri srcu, so bile zahteve, \xc5\xbeargon ter pikolovstvo izobra\xc5\xbeenih. Med drugim, je mogo\xc4\x8de, da je nepredvidljivost danskega gledali\xc5\xa1\xc4\x8da, predvsem na finan\xc4\x8dnem podro\xc4\x8dju, privedla zaskrbljenega Holberga, da je napisal \xe2\x80\x9cDen danske comoedies liigbegi\xc3\xa6ngelse\xe2\x80\x9d (1726; \xe2\x80\x9cPogreb danske komedije\xe2\x80\x9d; angle\xc5\xa1ki prevod v \xe2\x80\x9cJeppe of the Hill and Other Comedies\xe2\x80\x9d). Leta 1731 je objavil vse komedije s katerimi je tudi nastopal, dodal pa je \xc5\xa1e pet dodatnih iger. S tem je tudi zaklju\xc4\x8dil pomembno poglavje v svoji karieri, saj je kon\xc4\x8dal z delom dramatika. (Dansko gledali\xc5\xa1\xc4\x8de, ki je leta 1728, po uni\xc4\x8dujo\xc4\x8dem ognju v K\xc3\xb8benhavnu dokon\xc4\x8dno kon\xc4\x8dalo svoj, \xc5\xbee tako sporadi\xc4\x8den obstoj, je leta 1747 sicer znova pri\xc4\x8delo delovati in tudi Holberg je nadaljeval s pisanjem iger, a le-te nikoli niso postale tako uspe\xc5\xa1ne, kot njegove prvotne igre.)\n_START_SECTION_\nNajbolj znano delo\n_START_PARAGRAPH_\nHolberg se je zatem odlo\xc4\x8dil, da se bo osredoto\xc4\x8dil na druge oblike pisanja. Omembe vreden je njegov satiri\xc4\x8dni roman o domi\xc5\xa1ljiskem potovanju, \xe2\x80\x9cNicolai Klimii Iter Subterraneum\xe2\x80\x9d (1741; \xe2\x80\x9cPotovanje Nielsa Klima v podzemlje\xe2\x80\x9d). Niels Klim je bil prvotno napisan v latin\xc5\xa1\xc4\x8dini in objavlen v Nem\xc4\x8diji (prek njegove danske zalo\xc5\xbebe, ki si je \xc5\xbeelela izogniti cenzuri). Leta 1742 je bil preveden \xc5\xa1e v dan\xc5\xa1\xc4\x8dino. Leta 1984 pa je bil adaptiran v celove\xc4\x8derni film za dansko televizijo. \xc5\xa0e vedno velja za Holbergovo najbolj brano delo, sledi pa njegovim ostalim komedijam v tem, da tudi sama napada intoleranco in druge slabe \xc4\x8dlove\xc5\xa1ke karakteristike.\n_START_SECTION_\nPozno \xc5\xbeivljenje\n_START_PARAGRAPH_\nHolberg je bil med letoma 1735 in 1736 rektor Univerze v K\xc3\xb8benhavnu, in njen zakladnik med leti 1737 in 1751. Leta 1747 je postal baron. Bil mednarodno usmerjen, saj je nadaljeval s pisanjem v latin\xc5\xa1\xc4\x8dini, \xc4\x8detudi je prejel \xc5\xa1tevilne dobre kritike na ra\xc4\x8dun njegovega pisanja v dan\xc5\xa1\xc4\x8dini. Prav zaradi tega, najverjetneje nikoli ni postal tako slaven in ugleden, kot bi lahko. S tem, ko je v svojih literarnih delih uporabljal ideje drugih evropskih dr\xc5\xbeav, je neizmerno obogatil dansko literaturo in jo dvignil iz pode\xc5\xbeelskega na kozmopolitski nivo, enak tistemu drugih zahodnih evropskih dr\xc5\xbeav. Kot je izpostavil kritik Sven Rossel, je Holberg danskemu jeziku dodal ogromno fleksibilnosti in ekspresivnosti, hkrati pa je razvijal univerzalne teme, ki so bile natan\xc4\x8dno opisane v njegovi upodobitvi \xc4\x8dlove\xc5\xa1kih posebnosti. Njegova duhovita satira, naklonjenost \xc5\xbeenskam in interes za socialne reforme, so brez dvoma prispevali k temu, da ga je celo Henrik Ibsen spo\xc5\xa1toval in ob\xc4\x8dudoval.\n_START_SECTION_\nFilozofija\n_START_PARAGRAPH_\nHolberg je deloval v obdobju razsvetljenstva, velik vpliv na njegovo pisanje in filozofijo pa sta imela humanizem in barok. Sam se je videl kot del klasi\xc4\x8dne evropske humanisti\xc4\x8dne tradicije in si prizadeval za uvedbo takratnjih intelektualnih trendov v Dansko-Norve\xc5\xa1ko dualisti\xc4\x8dno kraljevino.  Verjel je v \xc4\x8dlovekovo notranjo sveto lu\xc4\x8d razuma. Zanj najpomembnej\xc5\xa1i cilj \xc4\x8dlovekove izobrazbe je bila sposobnost uporabljati svoj razum, namesto neuporabnega memoriziranja u\xc4\x8dbenikov._NEWLINE_Na pobudo svojega mentorja in profesor prava na K\xc3\xb8benhavnski univerzi, Christiana Reitzerja, se je Holberg za\xc4\x8del resno ukvarjati z naravnim pravom ter dokon\xc4\x8dno formuliral svoje ideje ter jih zbral v priro\xc4\x8dnik primeren za pou\xc4\x8devanje. S priro\xc4\x8dnikom, ki je kasneje postal Morals Kierne eller Introduction til Naturens og Folke-Rettens Kundskab, se je pridru\xc5\xbeil takratnjemu razsvetljenskemu gibanju ter si prizadeval za bolj\xc5\xa1e mo\xc5\xbenosti za polo\xc5\xbeaj profesorja prava po Reitzerjevi upokojitvi. To se ni zgodilo, prvi profesor Naravnega prava na K\xc3\xb8benhavnski univerzi je postal Andreas Hojer.Velik vpliv na Holbergov pogled na naravno pravo je bila njegova izku\xc5\xa1nja s kodificiranim rimskih pravom v Nem\xc4\x8diji. \xc4\x8ceprav si je s svojim pogledom na naravno pravo Holberg formuliral svoje ideolo\xc5\xa1ke temelje, to zaradi vpliva Reitzerja, ki je zagovarjal dosegljivo in zmerno objasnilo naravnega prava v dan\xc5\xa1\xc4\x8dini, ni preraslo v Holbergovo osebno filozofijo.\n_START_SECTION_\nMnenje o religiji\n_START_PARAGRAPH_\nPodobno kot sodobniki v razsvetljenstvu, je bil Holberg do religije kriti\xc4\x8den in je ve\xc4\x8dkrat javno izrazil proti katoli\xc5\xa1ka mnenja. \xc5\xa0e posebej je bil kriti\xc4\x8den do kr\xc5\xa1\xc4\x8danskih \xc5\xa1olskih doktrin in je zagovarjal \xe2\x80\x9c Otroci morajo postati ljudje, preden lahko postanejo kristjani\xe2\x80\x9d in \xe2\x80\x9c\xc4\x8ce se nekdo prej nau\xc4\x8di teologije kot pa se nau\xc4\x8di postati \xc4\x8dlovek, on ne bo nikdar postal \xc4\x8dlovek.\xe2\x80\x9d\n_START_SECTION_\nHolbergov vpliv\n_START_PARAGRAPH_\nHolberg je ena od najpomembnej\xc5\xa1ih in najvplivnej\xc5\xa1ih osebnosti v vsej skandinavski literaturi. S tem, da je izpopolnil \xc5\xbee obstoje\xc4\x8de vrste in v skandinavsko knji\xc5\xbeevnosti uvedel popolnoma nove zvrsti, kot so na primer satiri\xc4\x8dna pesem, herojska epika, komedija, epigram in pripoved, je povzdignil preprostej\xc5\xa1o in \xe2\x80\x9cprovincialno\xe2\x80\x9d skandinavsko literaturo na visoki nivo najbolj\xc5\xa1e evropske knji\xc5\xbeevnosti. Holberg je eden najpomembnej\xc5\xa1ih skandinavskih dramatikov, njegove komedije spadajo v sam vrh evropske dramatike. K njegovi mednarodni prepoznavnosti je pripomogla njegova te\xc5\xbenja k metropolitanstvu, zaradi katere je svoje drame in romane pisal tudi za mednarodne bralce/ob\xc4\x8dinstvo. _NEWLINE_Holberg je menil, da bi morala znanost temeljiti na logiki indukcije in biti aplikativna. Primer njegovega koncepta znanosti najdemo v njegovem delu Bet\xc3\xa6nkning over den nu regierende Qv\xc3\xa6g-Syge, v katerem sklepa, da so mikroorganizmi povzro\xc4\x8ditelji bolezni.\n_START_SECTION_\nHolbergova nagrada\n_START_PARAGRAPH_\n"Holbergovo nagrado" je leta 2003 ustanovil norve\xc5\xa1ki parlament, v \xc4\x8dast  Ludvigu Holbergu. Je sestrska nagrada, matemati\xc4\x8dni, \xe2\x80\x9cAbelovi nagradi\xe2\x80\x9d. Cilj nagrade je raz\xc5\xa1iriti obve\xc5\xa1\xc4\x8denost o akademskih \xc5\xa1tipendijah na podro\xc4\x8dju umetnosti, humanisti\xc4\x8dnih ved, dru\xc5\xbeboslovja, prava in tehnologije.'